Úradný vestník L 052 , 21/02/2004 S. 0061 - 0061



Smernica Rady 2004/15/ES z 10. februára 2004, ktorou sa mení a dopĺňa smernica 77/388/EHS s cieľom predĺžiť členským štátom možnosť uplatňovať znížené sadzby dane z pridanej hodnoty na určité služby s vysokým podielom ľudskej práce RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 93, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Európskeho hospodárskeho a sociálneho výboru [2], keďže: (1) Článok 28 ods. 6 smernice Rady 77/388/EHS zo 17. mája 1977 o zosúladení právnych predpisov členských štátov, ktoré sa týkajú daní z obratu – spoločný systém dane z pridanej hodnoty: jednotný základ jej stanovenia [3], umožňuje uplatňovanie znížených sadzieb stanovených v treťom pododseku článku 12 ods. 3 písm. a) tiež na služby s vysokým podielom ľudskej práce, ktoré sú uvedené v kategóriách stanovených v prílohe K k uvedenej smernici na obdobie maximálne štyroch rokov od 1. januára 2000 do 31. decembra 2003. (2) Rozhodnutie Rady 2000/185/ES z 28. februára 2000, ktorým sa v súlade s postupom stanoveným v článku 28 ods. 6 smernice 77/388/EHS [4] povoľuje členským štátom uplatňovať zníženú sadzbu DPH na určité služby s vysokým podielom ľudskej práce, povolilo určitým členským štátom uplatňovať zníženú sadzbu DPH do 31. decembra 2003 na tie služby s vysokým podielom ľudskej práce, na ktoré predložili žiadosť. (3) Na základe hodnotiacich správ predložených členskými štátmi, ktoré uplatňovali zníženú sadzbu, Komisia predložila svoju celkovú hodnotiacu správu dňa 2. júna 2003. (4) V súlade so stratégiou zameranou na zlepšovanie fungovania systému DPH v rámci vnútorného trhu, Komisia prijala návrh na celkové preskúmanie znížených sadzieb DPH na účel ich zjednodušenia a racionalizácie. (5) Vzhľadom na to, že Rada doteraz nedosiahla dohodu o obsahu návrhu, mal by sa jej na to poskytnúť potrebný čas, s cieľom vyhnúť sa právnej neistote od 1. januára 2004 a maximálne obdobie uplatňovania tohto opatrenia v smernici 77/388/EHS by sa preto malo predĺžiť. (6) S cieľom zabezpečiť súvislé uplatňovanie článku 28 ods. 6 smernice 77/388/EHS by sa malo ustanoviť, že táto smernica sa uplatňuje so spätnou pôsobnosťou. (7) Vykonávanie tejto smernice žiadnym spôsobom nemení právne predpisy členských štátov. (8) Rozhodnutie 77/388/EHS by sa preto malo zmeniť a doplniť, PRIJALA TÚTO SMERNICU: Článok 1 V prvom pododseku článku 28 ods. 6 smernice 77/388/EHS sa znenie "štyri roky medzi 1. januárom 2000 a 31. decembrom 2003" nahrádza znením "šesť rokov medzi 1. januárom 2000 a 31. decembrom 2005". Článok 2 Táto smernica nadobúda účinnosť v deň jej prijatia. Uplatňuje sa od 1. januára 2004. Článok 3 Táto smernica je adresovaná členským štátom. V Bruseli 10. februára 2004 Za Radu predseda C. McCreevy [1] Stanovisko predložené 15. januára 2004 (ešte neuverejnené v úradnom vestníku). [2] Stanovisko predložené 28. januára 2004 (ešte neuverejnené v úradnom vestníku). [3] Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/7/ES (Ú. v. EÚ L 27, 30.1.2004, s. 44). [4] Ú. v. ES L 59, 4.3.2000, s. 10. Rozhodnutie zmenené a doplnené rozhodnutím 2002/954/ES (Ú. v. ES L 331, 7.12.2002, s. 28). --------------------------------------------------